മഹാഭാരതം മൂലം/കർണപർവം/അധ്യായം25
1 [ദുർ]
     ഏവം സ ഭഗവാൻ ദേവഃ സർവലോകപിതാമഹഃ
     സാരഥ്യം അകരോത് തത്ര യത്ര രുദ്രോ ഽഭവദ് രഥീ
 2 രഥിനാഭ്യധികോ വീരഃ കർതവ്യോ രഥസാരഥിഃ
     തസ്മാത് ത്വം പുരുഷവ്യാഘ്ര നിയച്ഛ തുരഗാൻ യുധി
 3 [സ്]
     തതഃ ശല്യഃ പരിഷ്വജ്യ സുതം തേ വാക്യം അബ്രവീത്
     ദുര്യോധനം അമിത്രഘ്നഃ പ്രീതോ മദ്രാധിപസ് തദാ
 4 ഏവം ചേൻ മന്യസേ രാജൻ ഗാന്ധാരേ പ്രിയദർശന
     തസ്മാത് തേ യത് പ്രിയം കിം ചിത് തത് സർവം കരവാണ്യ് അഹം
 5 യത്രാസ്മി ഭരതശ്രേഷ്ഠ യോഗ്യഃ കർമണി കർഹി ചിത്
     തത്ര സർവാത്മനാ യുക്തോ വക്ഷ്യേ കാര്യധുരം തവ
 6 യത് തു കർണം അഹം ബ്രൂയാം ഹിതകാമഃ പ്രിയാപ്രിയം
     മമ തത്ക്ഷമതാം സർവം ഭവാൻ കർണശ് ച സർവശഃ
 7 [കർണ]
     ഈശാനസ്യ യഥാ ബ്രഹ്മാ യഥാ പാർഥസ്യ കേശവഃ
     തഥാ നിത്യം ഹിതേ യുക്തോ മദ്രരാജഭജസ്വ നഃ
 8 [ഷല്യ]
     ആത്മനിന്ദാത്മപൂജാ ച പരനിന്ദാ പരസ്തവഃ
     അനാചരിതം ആര്യാണാം വൃത്തം ഏതച് ചതുർവിധം
 9 യത് തു വിദ്വാൻ പ്രവക്ഷ്യാമി പ്രത്യയാർഥം അഹം തവ
     ആത്മനഃ സ്തവസംയുക്തം തൻ നിബോധ യഥാതഥം
 10 അഹം ശക്രസ്യ സാരഥ്യേ യോഗ്യോ മാതലിവത് പ്രഭോ
    അപ്രമാദ പ്രയോഗാച് ച ജ്ഞാനവിദ്യാ ചികിത്സിതൈഃ
11 തതഃ പാർഥേന സംഗ്രാമേ യുധ്യമാനസ്യ തേ ഽനഘ
    വാഹയിഷ്യാമി തുരഗാൻ വിജ്വരോ ഭവ സൂതജ